**Zmluva o výpožičke**

uzatvorená podľa § 659 a nasl. zákona č. 40/1964 Zb. Občiansky zákonník v znení neskorších predpisov (ďalej len „Občiansky zákonník“)

medzi:

**Požičiavateľ**

Obchodné meno: Gymnázium P. O. Hviezdoslava

IČO: 00160571

Sídlo: Hviezdoslavovo nám. 18, 02624 Dolný Kubín

Zastúpené: RNDr. Peter Strežo, riaditeľ školy

(ďalej len„požičiavateľ“)

**a**

**Vypožičiavateľ:**

Obchodné meno: Spojená škola

IČO: 37982583

Sídlo: Matúškova 1631, 02601 Dolný Kubín

Zastúpené: Mgr. Tatiana Otepková

(ďalej len„vypožičiavateľ“)

**Článok I**

**Predmet zmluvy**

Na základe tejto zmluvy požičiavateľ prenecháva vypožičiavateľovi do dočasného užívania **jednu učebňu školy** (ďalej len „predmet výpožičky“) za podmienok určených touto zmluvou.

**Článok II**

**Účel, platobné podmienky a trvanie výpožičky**

1. Predmet výpožičky požičiavateľ odovzdá vypožičiavateľovi pri podpise zmluvy. Vypožičiavateľ na výzvu požičiavateľa bezodkladne písomne potvrdí požičiavateľovi prijatie predmetu výpožičky, pričom ak tak vypožičiavateľ neurobí do troch dní od vyzvania, má sa za to, že predmet výpožičky prijal, ak sa nepreukáže inak. Zmluvné strany sa dohodli na úhrade režijných nákladov, spojených s užívaním učebne školy, a to v **sume 5,00 €/ 1 deň.** Platba bude realizovaná bezhotovostným spôsobom na základe vystavenej faktúry požičiavateľa vypožičiavateľovi.
2. Zmluvné strany sa dohodli, že vypožičiavateľ je dočasne oprávnený užívať predmet výpožičky **v období od 01.06.2020 – 30.06.2020,** pričom je povinný vrátiť predmet výpožičky hneď ako ho nepotrebuje, najneskôr do 30.06.2020
3. Požičiavateľ je povinný bezodkladne prijať predmet výpožičky hneď ako vypožičiavateľ prejaví vôľu predmet výpožičky vrátiť požičiavateľovi. Požičiavateľ na výzvu vypožičiavateľa bezodkladne písomne potvrdí vypožičiavateľovi vrátenie predmetu výpožičky, pričom ak tak požičiavateľ neurobí do troch dní od vyzvania, má sa za to, že vypožičiavateľ predmet výpožičky vrátil, ak sa nepreukáže opak.

**Článok III**

**Práva a povinnosti zmluvných strán**

1. Požičiavateľ sa zaväzuje odovzdať vypožičiavateľovi predmet výpožičky na užívanie v stave spôsobilom na riadne a dohodnuté užívanie.
2. Vypožičiavateľ svojim podpisom potvrdzuje, že bol oboznámený o stave predmetu výpožičky a o osobitných pravidlách užívania predmetu výpožičky.
3. Vypožičiavateľ je oprávnený užívať vec riadne a v súlade s účelom uvedeným v čl. II ods. 2 tejto zmluvy, pričom je povinný užívať predmet výpožičky tak, aby nedošlo k jeho poškodeniu alebo zničeniu. Vypožičiavateľ zodpovedá požičiavateľovi za škodu spôsobenú porušením povinnosti podľa predchádzajúcej vety.
4. Vypožičiavateľ sa zaväzuje vykonávať bežnú údržbu a drobné opravy predmetu výpožičky, ak sa preukáže jeho poškodenie.
5. Vypožičiavateľ je povinný bez zbytočného odkladu oznámiť požičiavateľovi potrebu iných než drobných opráv predmetu výpožičky, ktoré má požičiavateľ urobiť, a umožniť vykonanie týchto opráv a iných nevyhnutných opráv, inak vypožičiavateľ zodpovedá za škodu, ktorá nesplnením tejto povinnosti vznikla.
6. Vypožičiavateľ nie je oprávnený prenechať predmet výpožičky tretím osobám bez predchádzajúceho súhlasu požičiavateľa.
7. Vypožičiavateľ berie na vedomie, že požičiavateľ nezodpovedá za vady na predmete výpožičky. Ak však požičiavateľ výslovne ubezpečil vypožičiavateľa, že predmet pôžičky je bez vád a uvedené vyhlásenie sa ukáže ako nepravdivé, požičiavateľ zodpovedá za škodu, ktorá v dôsledku vád vznikla. Požičiavateľ nezodpovedá za škodu podľa tohto odseku v prípade, ak preukáže, že o existencii vád nevedel a s prihliadnutím na svoje osobné pomery ani vedieť nemohol.
8. Vypožičiavateľ je povinný vrátiť predmet výpožičky v stave, v akom ho prijal.
9. Ak vypožičiavateľ nevráti predmet výpožičky riadne a včas, dostáva sa do omeškania.

**Článok IV**

**Skončenievýpožičky**

1. Táto zmluva zaniká uplynutím doby výpožičky, resp. splnením účelu výpožičky, ak táto skutočnosť nastane skôr.
2. Túto zmluvu možno skončiť dohodou zmluvných strán.
3. Požičiavateľ je oprávnený odstúpiť od tejto zmluvy v prípade, ak vypožičiavateľ neužíva predmet výpožičky riadne alebo ho užíva v rozpore s touto zmluvou, resp. s účelom, ktorému predmet výpožičky slúži.
4. Vypožičiavateľ je povinný po skončení výpožičky bezodkladne požičiavateľovi vrátiť predmet výpožičky. Ustanovenie čl. II ods. 3 tejto zmluvy sa pri vrátení predmetu výpožičky použije primerane.

**Článok V**

**Záverečné ustanovenia**

1. Zmluvné strany si zmluvu pred jej podpisom prečítali, je pre nich určitá a zrozumiteľná a vyjadruje ich slobodnú a vážnu vôľu. Na znak súhlasu ju vlastnoručne podpisujú.
2. Zmluva sa vyhotovuje v 2 rovnopisoch, pričom obe zmluvné strany obdržia po jednom rovnopise.
3. Zmluvu možno meniť a dopĺňať len písomnými dodatkami podpísanými oboma zmluvnými stranami.
4. Právne vzťahy neupravené touto zmluvou sa spravujú príslušnými ustanoveniami o zmluve o výpožičke upravenými v Občianskom zákonníku ako aj inými dotknutými všeobecne záväznými právnymi predpismi platnými a účinnými v Slovenskej republike.
5. Zmluva nadobúda platnosť a účinnosť dňom podpisu všetkými účastníkmi.

V Dolnom Kubíne, dňa 28.05.2020

|  |  |
| --- | --- |
| Požičiavateľ:  .......................................................  RNDr. Peter Strežo, riaditeľ školy | Vypožičiavateľ:  .......................................................**..........**  Mgr. Tatiana Otepková, riaditeľka školy |